寶鏡吟
作者：柴元彪
朝代：宋

paragraphs: 荆山已童若耶涸，若耶可採山可鑿。
金精少皡不敢秘，鑑坏飛就歐冶錯。
祝融煽焰千丈芒，玄冥洗光萬里爍。
冷侵鸞鏡影自舞，泓澈鬼神膽欲落。
圓象曜靈絳氣浮，玉臺懸處風颼颼。
山人一玩一心駭，毛骨竦豎難竚留。
直徵千金就我賣，拂拭高堂向人挂。
我行鏡中人亦行，我拜鏡中人亦拜。
向前試問鏡中人，一我何緣有兩身。
知是傍人知是我，一笑問君誰假真。
人在鏡中亦一笑，惟我與君同一照。
照人照我休照形，照出人心方是明。